Odločba Komisije

z dne 13. aprila 2004

o prepovedi dajanja v promet in uvoza žele dražejev z vsebnostjo živilskih dodatkov E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 in/ali E 418

(notificirano pod dokumentarno številko C(2004) 1401)

(Besedilo velja za EGP)

(2004/374/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane [1], kakor je spremenjena z Uredbo (ES) št. 1642/2003 [2], in zlasti člena 53(1) Uredbe,

ob upoštevanju naslednjega:

(1) Komisija lahko v skladu s členom 53(1) Uredbe (ES) št. 178/2002 prepove dajanje v promet ali uporabo živil, ki utegnejo biti resna nevarnost za zdravje ljudi, ko to nevarnost ni mogoče zadovoljivo odvrniti z ukrepi zadevnih držav članic.

(2) Direktiva 95/2/ES Evropskega parlamenta in Sveta z dne 20. februarja 1995 o aditivih za živila razen barvil in sladil [3], kakor je bila nazadnje spremenjena z Uredbo (ES) št. 1882/2003 [4], pod nekaterimi pogoji dovoljuje uporabo v živilih živilskih dodatkov E 400 alginske kisline, E 401 natrijevega alginata, E 402 kalijevega alginata, E 403 amonijevega alginata, E 404 kalcijevega alginata, E 405 propan 1,2-diol alginata, E 406 agarja, E 407 karagenana, E 407a obdelanih morskih alg euchema, E 410 gumija iz zrn rožičevca, E 412 guar gumija, E 413 tragakanta, E 414 akacijevega gumija, E 415 ksantan gumija, E 417 tara gumija in/ali E 418 gelanskega gumija.

(3) Več držav članic je sprejelo ukrepe za začasno prepoved dajanja v promet ali uvoza slaščic iz želeja, v obliki poltrdih žele dražejev ali majhnih kapsul, ki se zaužijejo z enim ugrizom s pritiskom na žele draže ali majhno kapsulo, da se iztisne v usta, in ki vsebujejo živilske dodatke iz morskih alg in/ali nekaterih gumijev, v nadaljevanju "žele dražeji". Zadevne države članic so sprejele te ukrepe, ker ti žele dražeji združujejo več nevarnih dejavnikov tveganja zaradi njihove sestave, oblike, velikosti in načina zaužitja, ki predstavljajo nevarnost, da se zataknejo v grlu in povzročijo dušenje. Komisija je bila o teh ukrepih obveščena.

(4) Komisija je s Stalnim odborom za prehranjevalno verigo in zdravje živali preučila informacije, ki so jih sporočile države članice.

(5) Na podlagi informacij, ki so jih predložile države članice, ki so sprejele ukrepe na nacionalni ravni, je mogoče sklepati, da žele dražeji z vsebnostjo dodatkov iz morskih alg in/ali vsebujejo gumije, predstavljajo nevarnost za življenje. Čeprav so oblika, velikost in način zaužitja glavni vzroki, nevarnost obstaja tudi zaradi kemičnih in fizikalnih lastnostih teh dodatkov, ki prispevajo k temu, da žele dražeji predstavljajo resno nevarnost za zdravje ljudi.

(6) V tem primeru opozorila z oznakami ne bi zadostovala za varovanje zdravja ljudi, predvsem otrok.

(7) Zaradi neskladja ukrepov, ki so jih sprejele nekatere države članice, in dejstva, da druge države članice niso sprejele nobenih ukrepov, so zato, da bi ustrezno varovali zdravje ljudi, potrebni ukrepi v vsej Skupnosti.

(8) Prepovedati je treba dajanje v promet žele dražejev z vsebnostjo enega ali več živilskih dodatkov E 400, E 401, E 402, E 403, E 404, E 405, E 406, E 407, E 407a, E 410, E 412, E 413, E 414, E 415, E 417 in/ali E 418 ter uporabo teh dodatkov v žele dražejih in uvoz žele dražejev z vsebnostjo teh dodatkov, da bi zavarovali zdravje ljudi.

(9) Komisija se bo o tej zadevi zaradi pomena za zdravje ljudi posvetovala z Evropsko agencijo za varnost hrane in na podlagi znanstvenega mnenja te agencije pregledala to odločbo in pretehtala, ali je treba Evropskemu parlamentu in Svetu predlagati spremembe Direktive 95/2/ES.

(10) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Za namene te odločbe žele dražeji pomenijo slaščice iz želeja, v obliki poltrdih žele dražejev ali majhnih kapsul, ki se zaužijejo z enim ugrizom, s pritiskom na žele draže ali majhno kapsulo, da se iztisne v usta, in ki vsebujejo živilske dodatke iz morskih alg in/ali nekaterih gumijev.

Člen 2

1. Prepovedano je dajati v promet žele dražeje z vsebnostjo E 400 alginske kisline, E 401 natrijevega alginata, E 402 kalijevega alginata, E 403 amonijevega alginata, E 404 kalcijevega alginata, E 405 propan 1,2-diol alginata, E 406 agarja, E 407 karagenana, E 407a obdelanih morskih alg euchema, E 410 gumija iz zrn rožičevca, E 412 guar gumija, E 413 tragakanta, E 414 akacijevega gumija, E 415 ksantan gumija, E 417 tara gumija in/ali E 418 gelanskega gumija.

2. Uporaba E 400 alginske kisline, E 401 natrijevega alginata, E 402 kalijevega alginata, E 403 amonijevega alginata, E 404 kalcijevega alginata, E 405 propan 1,2-diol alginata, E 406 agarja, E 407 karagenana, E 407a obdelanih morskih alg euchema, E 410 gumija iz zrn rožičevca, E 412 guar gumija, E 413 tragakanta, E 414 akacijevega gumija, E 415 ksantan gumija, E 417 tara gumija in/ali E 418 gelanskega gumija v žele dražejih je prepovedana.

3. Prepovedan je uvoz žele dražejev z vsebnostjo E 400 alginske kisline, E 401 natrijevega alginata, E 402 kalijevega alginata, E 403 amonijevega alginata, E 404 kalcijevega alginata, E 405 propan-1,2-diol alginata, E 406 agarja, E 407 karagenana, E 407a obdelanih morskih alg euchema, E 410 gumija iz zrn rožičevca, E 412 guar gumija, E 413 tragakanta, E 414 akacijevega gumija, E 415 ksantan gumija, E 417 tara gumija in/ali E 418 gelanskega gumija.

Člen 3

Ta odločba je naslovljena na države članice.

V Bruslju, 13. aprila 2004

Za Komisijo

David Byrne

Član Komisije

[1] UL L 31, 1.2.2002, str. 1.

[2] UL L 245, 29.9.2003, str. 4.

[3] UL L 61, 18.3.1995, str. 1.

[4] UL L 284, 31.10.2003, str. 1.

--------------------------------------------------